***চালবাজ*** হচ্ছে ২০১৮ সালে মুক্তিপ্রাপ্ত ভারতীয় বাংলা ভাষার একটি প্রণয়ধর্মী হাস্যরসাত্মক চলচ্চিত্র। চলচ্চিত্রটি পরিচালনা করেছেন জয়দীপ মুখার্জী ও এসকে মুভিজের ব্যানারে প্রযোজনা করেছেন অশোক ধনুকা ও হিমাংশু ধনুকা। চলচ্চিত্রটিতে কেন্দ্রীয় চরিত্রে অভিনয় করেছেন বাংলাদেশের শাকিব খান ও ভারতের শুভশ্রী গাঙ্গুলী। এছাড়াও অন্যান্য গুরুত্বপূর্ণ পার্শ্বচরিত্রে অভিনয় করেছেন রজতাভ দত্ত, খরাজ মুখোপাধ্যায়, কাজী হায়াৎ, সৈয়দ হাসান ইমাম, অতুল শর্মা এবং আশিষ বিদ্যার্থী। চলচ্চিত্রটির সুর ও সঙ্গীতায়োজন করেছেন স্যাভি গুপ্ত।

এটি ২০১৫ সালে মুক্তিপ্রাপ্ত তেলুগু চলচ্চিত্র *সুব্রাহ্মন্যম ফর সেল* চলচ্চিত্রের আনুষ্ঠানিক পুনঃনির্মাণ। চলচ্চিত্রটি ২০১৮ সালের ২০ এপ্রিল ভারতে মুক্তি পায় এবং বাংলাদেশে মুক্তি পায় ২০১৮ সালের ২৭ এপ্রিল। এটি মুক্তির পর সমালোচকদের থেকে ইতিবাচক পর্যালোচনা পায়। এটি মুক্তির প্রথম সপ্তাহে বক্স অফিসের শীর্ষস্থান ধরে রাখে। এটি *শিকারি* ও *নবাব* চলচ্চিত্রের অসাধারণ সাফল্যের পর পর শাকিব খান ও পরিচালক জয়দীপ মুখার্জী তৃতীয় প্রয়াস, এছাড়াও এটি শাকিব খান ও এসকে মুভিজের দ্বিতীয় প্রয়াস। নবাব চলচ্চিত্রের পর শাকিব-শুভশ্রী জুটির দ্বিতীয় চলচ্চিত্র এবং পরিচালক জয়দীপ মুখার্জী ও শুভশ্রী গাঙ্গুলীরও দ্বিতীয় প্রয়াস।

সারসংক্ষেপ
----------

রাজা চৌধুরী / রাজা (শাকিব খান) একজন অর্থমনষ্ক যুবক, যিনি বেশি বেশি অর্থ উপার্জনের জন্য যুক্তরাজ্যে পাড়ি যমান। একদিন বিশেষ দিনে, শ্রীজাতা (শুভশ্রী গাঙ্গুলী) নামে একটি মেয়ের সঙ্গে তার দেখা হয়, যিনি তার দীর্ঘকালীন প্রেমিকের জন্য তাঁর পরিবারকে ছেড়ে, যুক্তরাজ্যে চলে আসেন। সময় যাওয়ার সাথে সাথে শ্রীজাতার প্রেমিক তার সাথে বড় ধরনের প্রতারণা করলে, শ্রীজাতা লন্ডনে আটকা পড়ে যান। কাহিনিটির মোড় আসে যখন শ্রীজাতা রাজাকে তাঁর সাথে কলকাতায় যাওয়ার জন্য অনুরোধ করে।

অভিনয়
------

* শাকিব খান - রাজা চৌধুরী; একজন অর্থমনস্কা, সুখী-ভাগ্যবান ব্যক্তি, যিনি বেশি বেশি অর্থ উপার্জনের জন্য যুক্তরাজ্যে পাড়ি জমান।
* শুভশ্রী গাঙ্গুলী - শ্রীজাতা; একটি সম্ভান্ত্র, ঐতিহ্যবাহী পরিবারের একটি মেয়ে, যিনি তার বিয়ের দিন যুক্তরাজ্যে পালিয়ে যান কিন্তু যুক্তরাজ্যে তার প্রেমিক দ্বারা প্রতারিত হয়েছিলেন।
* রজতাভ দত্ত - রাজার সহকারী
* খরাজ মুখোপাধ্যায়
* কাজী হায়াৎ
* মৌসুমী সাহা
* সৈয়দ হাসান ইমাম
* অতুল শর্মা - প্রতিযোগিতার বিচারক
* আশিষ বিদ্যার্থী - দাদা
* রেনা কোস্টা - বিমানবন্দর নিরাপত্তাকর্মী
* কুমুদ প্যান্ট - বাবুর্চি
* শার্লট ডননিকো- ম্যারি
* তাতিনা জারবুভা - প্রতিযোগিতা অংশগ্রহণকারী

প্রযোজনা
--------

চলচ্চিত্রটি প্রাথমিকদিকে ভারত-বাংলাদেশ যৌথ প্রযোজনায় নির্মিত হওয়ার কথা ছিল, যা বাংলাদেশ থেকে কাট-অ্যাকশান এন্টারটেইনমেন্ট প্রোডাকশন হাউজের ব্যানারে পরিচালনার কথা ছিল অনন্য মামুন এবং ভারতের পশ্চিমবঙ্গ থেকে এসকে মুভিজের ব্যানারে পরিচালনার কথা ছিল জয়দীপ মুখার্জীর। যেখানে ভারত-বাংলাদেশ যৌথ প্রযোজনার চলচ্চিত্র হিসাবেই চুক্তিবদ্ধ হয়েছিলেন প্রধান অভিনেতা শাকিব খান। পরবর্তীতে বাংলাদেশে যৌথ প্রযোজনা সংক্রান্ত বিভিন্ন জটিলতার কারণে চলচ্চিত্রটি এককভাবে নির্মাণ করে ভারত।

২০১৭ সালের ২২ জুন যুক্তরাজ্যে চলচ্চিত্রটির চিত্রগ্রহণ শুরুর কথা ছিল। কিন্তু ওই সময় ভারতের বাংলা চলচ্চিত্রের কলাকুশলীদের সংগঠন ফেডারেশন অব সিনে টেকনিশিয়ান অ্যান্ড ওয়ার্কার্স অব ইস্টার্ন ইন্ডিয়া ও প্রযোজনা প্রতিষ্ঠান এসকে মুভিজের দ্বন্দ্ব শুরু হয়। এর জের ধরে ওই সংগঠনের কোনো কর্মী চিত্রগ্রহণে অংশ নেয়নি। ফলে বন্ধ হয়ে যায় চলচ্চিত্রটির শুটিং। যুক্তরাজ্যের শুটিং লোকেশনে চার দিন বসে থাকার পর দেশে ফিরে আসে চলচ্চিত্রটির পুরো ইউনিট। একারণে স্থগিত হয়ে চলচ্চিত্রটির কাজ।

পরবর্তীতে ২০১৭ সালের ৭ সেপ্টেম্বর যুক্তরাজ্যের টরকিতে শুরু হয় চলচ্চিত্রটির দৃশ্যধারণের কাজ। টরকিতে ১০ সেপ্টেম্বর পর্যন্ত এর দৃশ্যধারণ করা হয়। ১২ সেপ্টেম্বর শাকিব খান একটি কনসার্টে অংশগ্রহণের জন্য সেখান থেকে ওমান চলে যান এবং ১৫ সেপ্টেম্বর পুনরায় চলচ্চিত্রটির চিত্রগ্রহণে অংশগ্রহণ করেন। ২০১৭ সালের ২৪ সেপ্টেম্বর পর্যন্ত টানা ১৮ দিন যুক্তরাজ্যের সেন্ট্রাল লন্ডনসহ বিভিন্ন স্থানে এটির প্রথমাংশের দৃশ্যধারণ করা হয়। এরপর ২০১৭ সালের ১৩ অক্টোবর থেকে ৩০ অক্টোবর পর্যন্ত টানা ১৮ দিন হায়দ্রাবাদের রামোজি ফিল্ম সিটিসহ ভারতের বিভিন্ন স্থানের চলচ্চিত্রটির দৃশ্যধারণ করা হয়, যেখান প্রধান অভিনেতা শাকিব খান, শুভশ্রীসহ চলচ্চিত্রের অন্যান্য কলাকুশলীরা চিত্রগ্রহণে অংশগ্রহণ করেন।

সঙ্গীত
------

চলচ্চিত্রটির সুর ও সঙ্গীতায়োজন করেছেন স্যাভি এবং এর সবগুলো গানের গীত রচনা করেছেন যথাক্রমে প্রিয় চট্টোপাধ্যায়, স্যাভি ও অন্যমন। চলচ্চিত্রটির প্রথম গান শিরোনাম সঙ্গীত "চালবাজ", যা গেয়েছেন শাদাব হাশমি। যা প্রচারণামূলক একক হিসাবে ২০১৮ সালের ৮ মার্চ ইউটিউবে মুক্তি পায়। স্যাভি ও মধুবান্তী গাওয়া এটির দ্বিতীয় ভিডিও গান "আয়েশ করি" ২০১৮ সালের ১৫ মার্চ ইউটিউবে মুক্তি পায় এবং সমালোচক ও দর্শকরা এটি ভালোভাবে গ্রহণ করে। তৃতীয় ভিডিও গান "প্রজাপতি মন", যা এককভাবে গেয়েছেন মধুশ্রী। এটি ২০১৮ সালের ২৩ মার্চ ইউটিউবে মুক্তি এবং এটির চতুর্থ ও শেষ গান "তোর প্রেমের বৃষ্টিতে" গেয়েছেন আরমান মালিক ও মধুবান্তী বাগচি। যা ইউটিউবে মুক্তি পায় ২০১৮ সালের ২৯ মার্চ।

| গানের তালিকা |
| --- |
| নং. | শিরোনাম | গীতিকার | সুরকার | সঙ্গীতশিল্পী(রা) | দৈর্ঘ্য |
| ১. | "চালবাজ (শিরোনাম সঙ্গীত)" | প্রিয় চট্টোপাধ্যায় | স্যাভি গুপ্ত | শাদাব হাশমি | ০৪:০০ |
| ২. | "আয়েশ করি" | স্যাভি | স্যাভি | স্যাভি, মধুবান্তী বাগচি | ০৩:৩৩ |
| ৩. | "প্রজাপতি মন" | প্রিয় চট্টোপাধ্যায় | স্যাভি | মধুশ্রী | ০৪:১৬ |
| ৪. | "তোর প্রেমের বৃষ্টিতে" | অন্যামন | স্যাভি | আরমান মালিক, মধুবান্তী বাগচি | ০৩:৫০ |
| **মোট দৈর্ঘ্য:** | **১৫:৩৯ মিনিট** |

বাজারজাতকরণ ও মুক্তি
--------------------

২০১৮ সালে ৪ মার্চ এসকে মুভিজের ইউটিউব চ্যানেলে চলচ্চিত্রটির আনুষ্ঠানিক ট্রেইলার প্রকাশ করা হয়। এরপর ১২ মার্চ চলচ্চিত্রের অফিসিয়াল পোস্টার প্রকাশ করা হয়।

### মুক্তি

চলচ্চিত্রটি ২০১৮ সালের ২০ এপ্রিল ভারতের ৯১টি প্রেক্ষাগৃহে মুক্তি পায়। এছাড়াও একই মাসের ২৭ তারিখ সাফটা চুক্তির আওতায় বাংলাদেশের ১০৪টি প্রেক্ষাগৃহে মুক্তি পায় এটি।

অভ্যর্থনা
---------

*যুগান্তরের* অনিন্দ্য মামুন চলচ্চিত্রটিকে চেনা ছকে বাঁধা হালকা মেজাজের প্রণয়ধর্মী হাস্যরসাত্মক ছবি বলে উল্লেখ করেন। তিনি লিখেন, যে গল্প বানানো বা বলার চেষ্টা করা হয়েছে পরিচালক জয়দ্বীপ মুখার্জী সেটা পেরেছেন। এছাড়াও তিনি চলচ্চিত্রটির কেন্দ্রীয় চরিত্রের অভিনয়শিল্পীদের অভিনয়ের প্রশংসা করেন।

হোম ভিডিও
---------

চলচ্চিত্রটি ইংরেজি নববর্ষ ২০২১ উপলক্ষে বৈশ্বিক ভিডিও স্ট্রিমিং প্লাটফর্ম অ্যামাজন প্রাইমে প্রকাশ করা হয়।

তথ্যসূত্র
---------

1. 1 2  "Chaalbaaz"। *The Times of India*। ২০ এপ্রিল ২০১৮। সংগ্রহের তারিখ ৩ মে ২০১৮।
2. ↑  "Subhasree starrer Chalbaaz in a spot"। *The Times Of India*।
3. ↑  "'Chalbaaz' storms box office"। *Prothom Alo*। ৩ মে ২০১৮।
4. ↑  "Chaalbaaz making moves!"। *The Daily Star*। ৫ মে ২০১৮।
5. ↑  "শাকিব-শুভশ্রীর নতুন 'চালবাজ'"। *pbd.news* (ইংরেজি ভাষায়)। ২০১৮-০১-১১। ২০১৮-০২-১২ তারিখে মূল থেকে আর্কাইভ করা। সংগ্রহের তারিখ ২০১৮-০১-১৬।
6. ↑  "শুভশ্রীকে নিয়ে এবার শাকিবের চালবাজ"। *jagonews24.com*। সংগ্রহের তারিখ ২০১৮-০২-১১।
7. ↑  "শাকিব-শুভশ্রীর নতুন ছবি 'চালবাজ'"। *kalerkantho.com*। সংগ্রহের তারিখ ২০১৮-০২-১১।
8. ↑  "অনুমতি না মেলায় ভারতীয় ছবি হিসেবে মুক্তি পাবে 'চালবাজ'!"। *banglanews24.com*। সংগ্রহের তারিখ ২০২১-০১-০৭।
9. ↑  "অবশেষে 'চালবাজ'"। *প্রথম আলো*। ২০ আগস্ট ২০১৭। সংগ্রহের তারিখ ৭ জানুয়ারি ২০২০।
10. ↑  "শাকিব-শুভশ্রীর 'চালবাজ' শুরু"। *প্রথম আলো*। সংগ্রহের তারিখ ২০১৮-০১-১৬।
11. ↑  "জটিলতা কাটিয়ে শাকিব-শুভশ্রীর 'চালবাজ' শুরু"। *Bangla Tribune*। ২০২১-০১-০৯ তারিখে মূল থেকে আর্কাইভ করা। সংগ্রহের তারিখ ২০২১-০১-০৭।
12. ↑  "লন্ডনে শাকিব-শুভশ্রীর চালবাজি চলছেই"। *প্রিয়.কম* (ইংরেজি ভাষায়)। সংগ্রহের তারিখ ২০২১-০১-০৭।
13. ↑  "'চালবাজ' শেষে দেশে ফিরছেন শাকিব"। *চ্যানেল আই অনলাইন* (ইংরেজি ভাষায়)। ২০১৭-১০-৩০। সংগ্রহের তারিখ ২০২১-০১-০৭।
14. ↑  "'Chaalbaaz' title track: Shakib Khan burns the dance floor with his stunning dance moves"। *The Times of India*। ১২ মার্চ ২০১৮। সংগ্রহের তারিখ ২৯ মার্চ ২০১৮।
15. ↑  "'Chaalbaaz' new song: Shakib and Subhashree show off their amazing dance moves in 'Chal Aish Kori'"। *The Times of India*। ১২ মার্চ ২০১৮। সংগ্রহের তারিখ ২৯ মার্চ ২০১৮।
16. ↑  "'Chaalbaaz' new song: Enjoy the tune of love with 'Tor Premer Brishtite'"। *The Times of India*। ১ এপ্রিল ২০১৮। সংগ্রহের তারিখ ৩০ এপ্রিল ২০১৮।
17. ↑  "'চালবাজ' ছবির ট্রেইলার প্রকাশ"। *সমকাল*। ৪ মার্চ ২০১৮। সংগ্রহের তারিখ ৭ জানুয়ারি ২০২১।
18. ↑  "'চালবাজ'-এর পোস্টারে শাকিব-শুভশ্রী"। *bangla.bdnews24.com*। ১২ মার্চ ২০১৮। সংগ্রহের তারিখ ২০২১-০১-০৭।
19. ↑  "পশ্চিমবঙ্গের ৯১ সিনেমা হলে শাকিবের 'চালবাজ'"। *চ্যানেল আই অনলাইন*। ২০১৮-০৪-২০। সংগ্রহের তারিখ ২০২১-০১-০৭।
20. ↑  "এখনও শতাধিক প্রেক্ষাগৃহে চলছে শাকিব-শুভশ্রীর চালবাজ"। *Jugantor* (ইংরেজি ভাষায়)। সংগ্রহের তারিখ ২০২১-০১-০৭।
21. ↑  "চালবাজ রিভিউ: হালকা মেজাজের রোমান্টিক কমেডি ছবি"। *দৈনিক যুগান্তর*। সংগ্রহের তারিখ ২০২১-০১-০৭।
22. ↑  "Chaalbaaz (2018)"। *Amazon*। সংগ্রহের তারিখ ২০২১-০১-০৭।

বহিঃসংযোগ
---------

* ইন্টারনেট মুভি ডেটাবেজে *চালবাজ*  (ইংরেজি)